ԽՍՀՄ-ը տարածությամբ աշխարհի խոշորագույն պետությունն էր[1], գրավում էր բնակեցված ցամաքի գրեթե 1/6-ը[1]` 22402,2 հազար կմ²[2]: ԽՍՀՄ պետական սահմանի ընդհանուր երկարությունը ավելի քան 60 հազար կմ էր (1,5 անգամ ավելի հասարակածի երկարությունից), որից 20 հազարը` ցամաքային: Ցամաքում ԽՍՀՄ-ը սահմանակից էր 12 պետությունների, արևմուտքում` Նորվեգիային, Ֆինլանդիային, Լեհաստանին, նախկին Չեխոսլովակիային, Հունգարիային, Ռումինիային, հարավում` Թուրքիային, Իրանին, Աֆղանստանին, Չինաստանին, Մոնղոլիային, ԿԺԴՀ-ին, իսկ ծովով սահմանակից էր ԱՄՆ-ին, Շվեդիային և Ճապոնիային: ԽՍՀՄ-ի ափերը ողողում էին Ատլանտյան (Բալթիկ, Սև և Ազովի), Հյուսիսային Սառուցյալ (Բարենցի, Սպիտակ, Կարայի, Լապտևների, Արևելասիբիրական և Չուկոտի) և Խաղաղ (Բերինգի, Օխոտի և Ճապոնական) օվկիանոսների 12 ծովեր: Երկրի տարածքի ավելի քան 75%-ը գտնվում էր Ասիայում և մոտ 25%-ը` Եվրոպայում: